**Poročilo o izvajanju ukrepov strategije za mlade v občini Ravne na Koroškem v letu 2017**

Komisija za mladinska vprašanja Občine Ravne na Koroškem v skladu s Strategijo za mlade v občini Ravne na Koroškem 2014–2020 skrbi za izvajanje ukrepov in realizacijo projektov, ki izboljšujejo standard življenja mladih na Ravnah. V letu 2017 je realizirala večino zadanih ukrepov, ki so glede na spremembe v okolju in mladinskem sektorju še relavantni, potrebni in smiselni.

**Pregled realiziranih ukrepov na podlagi strateških usmeritev**

**➩ Mladinsko organiziranje in prosti čas**

**➙ Strateška usmeritev 1: Pestrejši nabor kulturnih prireditev, namenjenih mladim**

**Ukrep 1:** Več prireditev, namenjenih mladim.

**Realizacija:** Izvedba večjega projekta – Predbožični grajski park. Abonmaji KC Ravne.

Mladi na Ravnah so 9. decembra 2017 vsem mladim, najmlajšim ter mladim po srcu podarili Predbožični grajski park. Pestro celodnevno dogajanje v parku se je zaključilo z večernim koncertom.

Celodnevno dogajanje, ki se je pričelo ob 13.00 in trajalo vse do 17.30, je zajemalo art market, delavnice za najmlajše, predstavitev različnih društev in organizacij. Vzporedno se je odvijalo dogajanje na odru, na katerem so se predstavili: vrtec Ravne na Koroškem, otroška ulična predstava Medvedja usluga, dijaški band in ulična predstava z ognjem Anke Piromanke.

Organizatorji so poskrbeli tudi za decembrske dobrote – šmoren, čaj, zakuhano vino in piškote za vse obiskovalce. Iz čarobno okrašenega parka se je ob 22.00 nato dogajanje preselilo v KMKC Kompleks, kjer se je odvil koncert skupine Balladero.

Vstop na dogodek, ki ga je organiziralo več društev in organizacij, je bil prost.

Organizatorji:

* Društvo podeželske mladine Mežiška dolina,
* Klub koroških študentov,
* KMKC Kompleks,
* Komisija za mladinska vprašanja Občine Ravne na Koroškem,
* Taborniki – Rod koroških jeklarjev,
* Zadruga ZRaven,
* 101 Records,
* ZKŠTM Ravne na Koroškem,
* Mladinski svet Ravne.

Pester nabor kulturnih prireditev sicer organizira tudi KMKC Kompleks in Klub koroških študentov, prav tako so mladim na razpolago kulturni dogodki v ostalih ustanovah, kot so knjižnica, galerija …

**Ukrep 2:** Kino.

**Realizacija:** V 2017 je organizator Moj kino skupaj z ZKŠTM Ravne poskrbel za redno predvajanje kino projekcij, zato ta ukrep v okviru mladinske komisije ni potrebno posebej realizirati.

**Ukrep 3:** Organizacija dogodkov za osnovnošolsko in srednješolsko mladino.

**Realizacija:** Izvedba projekta Predbožični grajski park. Organizacija dogodkov KMKC Kompleks, Kluba koroških študentov, Mladinskega sveta Ravne, Komisije za mladinska vprašanja Občine Ravne na Koroškem.

**➙ Strateška usmeritev 2: Vzdrževanje in nadgradnja mladinske infrasturkture**

**Ukrep 1:** Pridobitev multifunkcijskega športnega igrišča, z možnostjo izvajanja mlajših različnih športov.

**Realizacija:** Komisija je že v lanskem letu v korespondenci z ZKŠTM ugotovila, da ni več posebnega interesa za multifunkcijsko igrišče, saj je zelo razvita ostala športna infrastruktura.

**Ukrep 2:** Mladinska soba.

**Realizacija:** V centru mesta je na voljo pisarna, ki jo lahko mladi/društva po predhodnem dogovoru rezervirajo za sestanke, srečanja in druženja. Informacija o tem je bila s strani Komisije posredovana vsem mladinskim društvom.

**Ukrep 3:** Omogočiti nemoteno delovanje in razvoj KMKC Kompleks kot regijske povezovalne točke mladih.

**Realizacija:** V letu 2017 je KMKC Kompleks nemoteno deloval, zato ni bilo potrebe po organizaciji sestankov med KMKC Kompleks in stanovalci v stanovanjih nad njimi.

**Ukrep 4:** Infrastruktura za alternativno mladinsko umetnost.

**Realizacija:** Želje po infrastrukturi za alternativno mladinsko umetnost ni več.

**➩ Stanovanjska problematika**

**➙ Strateška usmeritev 3: Zagotovitev stanovanj in zemljišč za mlade**

**Ukrep 1:** Pridobitev stanovanj, namenjenih izključno mladim.

**Realizacija:** V kolikor bo možno se bodo stanovanja gradila skupaj s Stanovanjskim skladom RS.

**Ukrep 2:** Vzpostaviti sistem rezervacije gradbenih zemljišč za mlade.

**Realizacija:** S strani strokovnih služb je bil glede ugodnosti z Razpolaganjem z zemljišči v lasti občine podan naslednji odgovor:

Razpolaganje z zemljišči v lasti občin določa Zakon o stvarnem premoženju države in samoupravnih skupnosti in istoimenska Uredba. Zakon določa, da mora biti premoženje pred razpolaganjem ocenjeno. Nadalje pa, da se premoženje ne sme prodati ali menjati pod ocenjeno vrednostjo, razen:

* v primerih iz četrte in šeste alineje 23. člena tega zakona (ko gre za sklenitev neposredne pogodbe potem, ko je bila javna dražba dvakrat neuspešna, pa še to pod določenimi pogoji oziroma ko je pridobitelj pravna oseba javnega prava),
* če gre za prodajo ali menjavo za potrebe prenove posameznih delov stavb, ki so v razvojnih dokumentih države ali samoupravnih lokalnih skupnosti predvideni za prenovo in so v mešani lasti pravnih in fizičnih oseb ter so s predpisi opredeljeni kot kulturni spomenik ali so na območju, razglašenim za kulturni spomenik, ali
* če gre za prodajo ali menjavo nepremičnin v lasti samoupravnih lokalnih skupnosti, ki so skladno s prostorskimi akti namenjene razvoju ali dejavnosti industrijsko obrtnih con ter ob izpolnjevanju pogojev določenih v objavi javnega zbiranja ponudb zaradi uresničevanja razvojnega programa samoupravne lokalne skupnosti.

Tako so v zakonu taksativno našteti primeri, kdaj se lahko premoženje proda pod ocenjeno vrednostjo. V nobenem drugem primeru to ni možno.

**➙ Strateška usmeritev 4: Finančne spodbude za mlade pri reševanju stanovanjske problematike**

**Ukrep 1:** Finančna subvencija pri reševanju mladinske stanovanjske problematike.

**Realizacija:** Urejanje finančne subvencije se je vključilo v Pravilnik o dodeljevanju denarnih pomoči v Občini Ravne na Koroškem (Uradno glasilo slovenskih občin, št. 53/2015). Občina Ravne na Koroškem bo subvencionirala stroške obresti pri najetju stanovanjskega kredita za namen reševanja stanovanjske problematike mladih 1x letno do višine 500 EUR. Subvencijo lahko v skladu s Strategijo za mlade 2014–2020 uveljavljajo mladi v starosti do 29 let ne glede na njihov materialni in socialni položaj na podlagi predloženih dokazil banke, pri kateri je bil najet stanovanjski kredit in kupoprodajne pogodbe za nakup stanovanja, stanovanjske hiše oziroma za namen gradnje stanovanjskega objekta na območju Občine Ravne na Koroškem. Mlada zakonska ali izvenzakonska partnerja lahko oddata eno vlogo. Subvencija se lahko uveljavlja v obdobju najetega kredita do višine obresti najetega kredita.

**➩ Zaposlovanje**

**➙ Strateška usmeritev 5: Sistem lokalnega obveščanja o delovnih mestih**

**Ukrep 1:** Obveščanje o ponudbah na trgu dela, na dostopnejši način za mlade.

**Realizacija:** Ponudbe novih delovnih mest nudijo Zavod za zaposlovanje, študentski servisi in podobni portali, zato posebno spletno mesto ni potrebno. Pred leti se je vzpostavil poseben portal za mlade na Ravnah, ki pa žal ni zaživel, saj ni bilo zaznati dovolj interesa, prav tako je prišlo do podvajanja vsebin.

**Ukrep 2:** Regijski sistem pomoči pri zaposlovanju mladih.

**Realizacija:** Na pobudo Komisije je bil na Svet koroške regije poslan dopis, v katerem smo predlagali, da izrazi interes in podporo programu Podjetno v svet podjetništva na Ravnah, četudi le-te niso več problemsko območje po določenih kriterijih. Prejeli smo odgovor, ki ga je posredoval Svet regije s strani RRA, da bo izvajanje projekta potekalo pod MGRT (projekt ima novo ime, in sicer Izzivi za podjetništvo). Usklajevanje samih pogojev in rezultatov potekajo na MGRT, vsebina in aktivnosti ostajajo nespremenjene. Svet Koroške regije in Razvojni svet Koroške razvojne regije ima predlagan projekt v naboru projektov za 2. Dogovor za razvoj regije v obdobju 2018–2022.

**➙ Strateška usmeritev 6: Spodbujanje podjetništva**

**Ukrep 1:** Programi mentorstev za mlade.

**Realizacija:** Tovrstni program obstajajo v okviru Koroške regionalne razvojne agencije za Koroško, zato dodatni programi niso smiselni. Prav tako razne programe mentorstva izvajata KMKC Kompleks in ZKŠTM.

**➙ Strateška usmeritev 7: Omogočanje pridobivanja delovnih izkušenj za mlade**

**Ukrep 1:** Zagotavljanje obvezne in neobvezne prakse za mlade.

**Realizacija:** Na voljo na občini, v Medgeneracijskem centru in manj v podjetjih.

**Ukrep 2:** Usposabljanja mladih za uspešno pridobitev prve zaposlitve.

**Realizacija:** Številna izboraževanja različnih mladinskih organizacij na Koroškem.

**➩ Mobilnost**

**➙ Strateška usmeritev 8: Zagotovitev ustrezne infrastrukture na področju mobilnosti**

**Ukrep 1:** Izposoja koles.

**Realizacija:** PICIKL (avtomatiziran sistem za izposojo koles).

**Ukrep 2:** Posodobitev železniške povezave.

**Realizacija:** Zaradi nerealnosti ukrepa se le-ta ne realizira.

**Ukrep 3:** Ureditev pogojev v pristojnosti lokalne skupnosti za nemoteno izgradnjo hitre ceste na Koroško.

**Realizacija:** Številne aktivnosti, pobude in projekti na tem področju v okviru Mladinske incitavite za 3. razvojno os.

**Ukrep 4:** Širokopasovna internetna povezava.

**Realizacija:** Ukrep je že delno realiziran.

**➙ Strateška usmeritev 9: Zagotovitev kvalitetnega in dostopnega javnega prometa za mlade**

**Ukrep 2:** Organizirani avtobusni prevozi ob večjih prireditvah.

**Realizacija:** Ni bilo potrebe po organiziranih prevozih.

**➩ Izobraževanje**

**➙ Strateška usmeritev 10: Izboljšanje ponudbe neformalnega izobraževanja**

**Ukrep 1:** Usklajena ponudba neformalnega izobraževanja in vsebin.

**Realizacija:** Društva in organizacije, ki organizirajo neformalna izobraževanja, so med seboj usklajena, posledično se ponudba ne podvaja, tako ne časovno kot tudi ne vsebinsko, zato posebni podukrepi niso več potrebni. Prav tako je kakovost neformalnih izobraževanj zadovoljiva.

**➙ Strateška usmeritev 11: Medgeneracijsko deljenje izkušenj in spoznanj**

**Ukrep 1:** Medgeneracijsko sodelovanje.

**Realizacija:** Medgeneracijski center, Predbožični grajski park.

**➩ Participacija**

**➙ Strateška usmeritev 12: Izboljšanje participacije med mladimi v občini**

**Ukrep 1:** Mladinska srečanja z lokalnimi odločevalci.

**Realizacija:** Na mlade je bil, zaradi izkušenj z organiziranjem srečanj, na katerih se je zbralo zelo malo število mladih, naslovljen spletni vprašalnik, preko katerega so lahko podali pobude, vprašanja, komentarje … županu občine. Prav tako je jim je bila podana možnost osebnega srečanja z županom.

**➩ Zdravje**

**➙ Strateška usmeritev 13: Preventivno delovanje na zdravstvenem področju**

**Ukrep 1:** Preprečevanje odvisnosti.

**Realizacija:** Delovanje Komisije za aktivno preventivno preprečevanje odvisnosti, ki na tem področju pripravlja posebno strategijo.

**Ukrep 2:** Svetovalec za mlade.

**Realizacija:** Pobuda bo predana Komisiji za aktivno preventivno preprečevanje odvisnosti.

**➩ Informiranje**

**➙ Strateška usmeritev 14: Izboljšanje informiranja mladih v občini**

**Ukrep 1:** Mladinska infotočka.

**Realizacija:** V medgeneracijskem centru.

**Ukrep 2:** Skupni informator za mlade.

**Realizacija:** Portal [www.mladi-ravne.si](http://www.mladi-ravne.si) ni imel želenega dosega, zato je bilo njegovo delovanje v 2017 začasno ustavljeno. Premisliti je potrebno o smiselnosti skupenga informatorja.

**➩ Ostale dejavnosti**

- Člani komisije so dali pobudo, da se v letu 2018 sprejme pravilnik za sofinanciranje mladih podjetnikov, v proračunu so za ta namen že v letu 2017 zagotovljena sredstva.

- Komisija je poskrbela za širšo promocijo subvencije ob stanovanjskem kreditu mladih – s tem je se število prosilcev povečalo, predvsem pa se je povečalo zavedanje mladih na Ravnah o tovrstnih oblikah pomoči in delovanju Komisije nasplošno.

- Člani komisije so mnenja, da je nujno potrebno sprožiti postopek novelacije strategije.

Poročilo pripravila:

*Ana Pisar,*

*predsednica Komisije*